apokalyptikken
Store norske leksikon,Religion og filosofi,Religioner og livssyn,Jødedom
Apokalyptikken er en vanlig betegnelse på en gren av den jødiske litteraturen fra 3. århundre før vår tidsregning og frem til slutten av 1. århundre etter vår tidsregning. Den omfatter det som skal være guddommelige åpenbaringer rundt temaer som dommedag, verdens ende, engler og livet etter døden. Forfatterne skriver ikke i eget navn, men formidler inntrykket av at tekstene stammer fra tidligere kjente bibelske skikkelser, som Henok (Enoch), Esra eller Abraham.
Jødiske apokalyptiske tekster ble hovedsakelig skrevet på hebraisk og arameisk i Eretz Israel (Landet Israel) og i Egypt. Flere skal også stamme fra tiden etter tempelet i Jerusalems fall i år 70 evt. Bare Daniels bok ble en del av Tanakh. De apokalyptiske tekstene ble etter hvert oversatt til både gresk og andre språk og overlevert for ettertiden gjennom kristendommen. Les mer i Store norske leksikon apokalypse